Diari Oficial de la Generalitat Valenciana


Sumari del DOGV 5388, del 15-11-2006 (2006/12544)

RESOLUCIÓ de 24 d'octubre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre la Confederació Hidrogràfica del Xúquer i la Conselleria de Territori i Habitatge per a l'execució conjunta d'actuacions de protecció i regeneració de l'entorn natural. Fase 2.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5388

Data del DOGV
:   15-11-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/12760


Data del document
:   24-10-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Confederació Hidrogràfica
    * Conselleria Territori i Vivenda
    * administració central
    * curs d'aigua
    * cooperació administrativa
    * conservació de recursos

RESOLUCIÓ de 24 d'octubre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre la Confederació Hidrogràfica del Xúquer i la Conselleria de Territori i Habitatge per a l'execució conjunta d'actuacions de protecció i regeneració de l'entorn natural. Fase 2. [2006/12918]  
Subscrit, després de la tramitació prèvia reglamentària, entre la Confederació Hidrogràfica del Xúquer i la Conselleria de Territori i Habitatge de la Generalitat, el 7 de setembre de 2006, un Conveni de col·laboració per a l'execució conjunta d'actuacions de protecció i regeneració de l'entorn natural (Fase 2), i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 1006/2006, i que figura com a annex d'esta resolució.  
València, 24 d'octubre de 2006.. El director general de Relacions amb les Corts i Secretariat del Govern: Antonio V. Peral Villar.  
CONVENI DE COL·LABORACIÓ ENTRE LA CONFEDERACIÓ HIDROGRÀFICA DEL XÚQUER I LA CONSELLERIA DE TERRITORI I HABITATGE PER A L'EXECUCIÓ CONJUNTA D'ACTUACIONS DE PROTECCIÓ I REGENERACIÓ DE L'ENTORN NATURAL. FASE 2  
València, 7 de setembre 2006  
Reunits  
D'una part, l'Honorable conseller de Territori i Habitatge de la Generalitat, el Sr. Esteban González Pons, d'acord amb el Decret 2/2006, de 29 de maig, del president de la Generalitat (DOGV núm. 5269-bis del 30-05-2006), en nom i en representació d'esta, expressament facultat per a este acte per Acord del Consell de data 21 d'abril de 2006  
D'una altra part, el Sr. Juan José Moragues Terrades, en qualitat de president de la Confederació Hidrogràfica del Xúquer, organisme autònom que depén del Ministeri de Medi Ambient, per raó del nomenament conferit per RD 1250/2004, de 14 de maig.  
MANIFESTEN  
I. La Conselleria de Territori i Habitatge de la Generalitat Valenciana i la Confederació Hidrogràfica del Xúquer del Ministeri de Medi Ambient consideren d'interés comú potenciar la consecució d'obres de protecció i regeneració de l'entorn natural pels beneficiosos efectes que estes generen en la conservació del medi natural de la Comunitat Valenciana.  
Estes obres s'inclouen fonamentalment a fi de controlar els processos erosius de les conques hidrogràfiques, millorar els llits, marges i riberes dels rius, millorar la regulació del cicle hidrològic, la disminució de cabals de punta en processos d'avinguda, la recàrrega d'aqüífers, l'estabilització de vessants, i la contenció del problema de la desertificació. Al mateix temps, l'execució d'estes obres permetrà un augment de la biodiversitat i una millora dels hàbitats de fauna i flora.  
II. En el marc de la legislació bàsica de l'Estat, i en els termes que esta establisca, correspon a la Generalitat el desenrotllament legislatiu i l'execució en matèria de protecció del medi ambient, d'acord amb La Llei orgànica 1/2006, de 10 d'abril, de Reforma de la Llei orgànica 5/1982, d'1 de juliol..  
III. El Reial decret legislatiu 1/2001, de 20 de juliol, pel qual s'aprova el Text refós de la Llei d'aigües definix en l'article 23 com a funcions dels organismes de conca, aquelles que es deriven dels convenis amb comunitats autònomes, corporacions locals i altres entitats públiques o privades, o dels subscrits amb particulars.  
IV. L'article 6 de la Llei 30/1992, de 26 de novembre, de règim jurídic de les administracions públiques i del procediment administratiu comú, segons la redacció que dóna la Llei 4/1999, de 13 de gener, establix que l'administració General i els organismes públics vinculats o dependents d'esta podran realitzar convenis de col·laboració amb els òrgans corresponents de les administracions de les comunitats autònomes en l'àmbit de les seues respectives competències.  
V. El Programa operatiu de la Comunitat Valenciana 2000-2006 integrat per un conjunt d'eixos prioritaris i mesures plurianuals inclou com a òrgan gestor de la seua mesura 3.6 (Protecció i regeneració de l'entorn natural) a la Confederació Hidrogràfica del Xúquer i està previst el cofinançament pels fons FEDER de les operacions que s'han d'executar per esta en l'esmentada mesura fins a un import màxim del 70% dels costos elegibles.  
VI. Amb data 8 de març de 2002, el president de la Generalitat i el ministre de Medi Ambient van firmar el conveni marc de col·laboració sobre actuacions del Pla forestal espanyol que s'ha de portar a terme a la Comunitat Valenciana.  
Este conveni marc regula en la clàusula cinquena la realització de convenis específics per a dur a terme les actuacions del Pla forestal espanyol finançades pel FEDER i disposa que estos convenis específics quedaran sotmesos a les estipulacions de l'esmentat conveni marc.  
VII. Amb data 19 d'abril de 2002, el president de la Generalitat i el Ministre de Medi Ambient van firmar la primera fase del present conveni que comprenia actuacions que porten a terme el Pla forestal a la Comunitat Valenciana i en l'àmbit de la Confederació Hidrogràfica del Xúquer, per a la conclusió del qual estava prevista l'ampliació d'estes en esta segona fase.  
La primera fase va aconseguir una inversió de 08.010.838 €. Amb una inversió de 31.919.560 € en esta segona fase s'aconseguirà la xifra de 49.585.505 € que és l'objectiu del citat Pla forestal en l'àmbit de la Confederació Hidrogràfica del Xúquer.  
De conformitat amb el que s'ha exposat, ambdues parts acoreden subscriure el present conveni amb les següents  
CLÀUSULES  
Primera. Objecte  
És objecte del present conveni l'establiment, en el marc de les actuacions del Pla forestal espanyol, d'un règim de cooperació per a portar a terme obres de restauració i protecció de l'entorn natural entre la Confederació Hidrogràfica del Xúquer i la Conselleria de Territori i Habitatge, en l'àmbit territorial de la conca del Xúquer compresa a la Comunitat Valenciana. La relació de les actuacions i el seu import, com també el finançament que correspon a cada una de les parts firmants, figuren com a annex al conveni.  
Segona. Finançament  
El finançament d'estes obres es realitzarà de la manera següent:  
El 70 per cent a càrrec del programa 452.A Gestió i infraestructures de recursos hidràulics, de la Confederació Hidrogràfica del Xúquer i el 30 per cent a càrrec del programa 38.95.42.590.40 Conservació del medi natural, línia T4827, de la Generalitat Valenciana.  
L'aportació de la Conselleria de Territori i Habitatge de la Generalitat es farà efectiva per mitjà de transferència de capital a la Confederació Hidrogràfica del Xúquer en la forma establida per l'article 47 bis apartat b) del Decret legislatiu, de 26 de juny de 1991, del Govern Valencià pel qual s'aprova el Text refós de la Llei d'hisenda pública de la Generalitat Valenciana. Així  
a) Un 15% de l'import corresponent a cada anualitat del programa, d'acord amb el que ha establit la Comissió de Seguiment a què s'al·ludix en la clàusula tercera del present conveni per a cada exercici, es farà efectiu:  
. a la firma d'este, per la qual cosa es referix al muntant corresponent a l'anualitat en curs;  
. durant el primer trimestre de cada any de vigència del conveni, quant a les anualitats del segon i successius exercicis;  
b) La resta de l'aportació compromesa es pagarà mensualment per mitjà de transferència al compte corrent del banc d'Espanya que establisca la Confederació Hidrogràfica del Xúquer, contra la sol·licitud d'aportacions referides a certificats aprovats dels conceptes inclosos en la inversió, en la quantia corresponent a la part proporcional relativa a la part no retornable del finançament de l'actuació assumida per la Conselleria de Territori i Habitatge de la Generalitat en el present conveni, una vegada deduïda l'amortització proporcional de la bestreta prevista en l'apartat a) anterior.   
Les transferències seran realitzades per l'organisme que a l'efecte del compliment dels seus compromisos establisca la Conselleria de Territori i Habitatge.   
Una vegada finalitzada cada actuació, la Confederació Hidrogràfica del Xúquer aportarà a la Conselleria de Territori i Habitatge de la Generalitat el certificat expedit pel tècnic director d'estes, acreditativa del cost total de les actuacions a les quals este conveni es referix.   
En el supòsit en què es produïren desviacions sobre els costos inicialment pressupostats, estos s'imputaran o deduiran proporcionalment al percentatge de gasto assumit per cada una de les administracions intervinents, i en este cas, es tramitarà la corresponent addenda amb subjecció als tràmits legalment establits, inclosa la corresponent autorització del Consell de Ministres prevista en l'article 74.5 de la Llei general pressupostària.  
Tercera. Comissió de seguiment i programa d'actuacions  
1. Es definix com a Programa d'actuacions la llista detallada que figura en l'annex al present conveni amb la seua distribució temporal d'inversions.  
2. L'esmentat programa serà objecte de seguiment, revisió i si és el cas, proposta d'actualització amb un període mínim anual. Estes tasques seran dutes a terme per la Comissió de Seguiment del conveni que es definix en l'apartat següent:  
3. La Comissió de Seguiment estarà formada per quatre tècnics, dos designats per la Confederació Hidrogràfica del Xúquer i dos designats per la Conselleria de Territori i Habitatge de la Generalitat.  
4. Són funcions d'esta comissió:  
. Coordinació de les actuacions que s'han realitzar conjuntament.  
. Seguiment de l'evolució del programa.  
. Revisió d'este.  
. Anàlisi d'incidències.  
. Proposta d'actualització del programa.  
La proposta d'actualització del programa s'elevarà a la Presidència de la Confederació Hidrogràfica del Xúquer i al conseller de Territori i Habitatge de la Generalitat per a l'aprovació conjunta.  
5. En la proposta del Programa d'actuacions s'inclourà:  
. Títol de l'actuació.  
. Inversió prevista.  
. Organisme encarregat de la direcció del projecte.  
. Organisme encarregat de la direcció de les obres.  
. Programació temporal.   
. Previsions de finançament i retorns.   
Quarta. Compromisos assumits per la Confederació Hidrogràfica del Xúquer  
Per raó del present conveni, la Confederació Hidrogràfica del Xúquer es compromet, en el marc d'este, a:  
a) Gestionar els fons del Programa FEDER, mesura 3.6 de Protecció i regeneració de l'entorn natural, fins a un màxim del 70% dels costos elegibles de l'actuació, avaluant l'elegibilitat de cada actuació, així com contractar la redacció de projectes, execució de les obres i assistències tècniques necessàries. En particular:   
. Dur a terme les licitacions i les adjudicacions dels contractes necessaris per a l'efectiva realització de les actuacions del programa, incloent totes les incidències que puguen sorgir en estos (modificacions, obres complementàries, liquidacions, revisions de preus, variacions de taxes o impostos, etc.).  
. Obtindre totes les autoritzacions que siguen necessàries que per a l'execució de les obres, especialment pel que fa, si és el cas, al compliment de la legislació sobre impacte ambiental.   
. La gestió de les expropiacions o cessions de sòl o altres drets o béns afectats, necessàries per a la realització de les actuacions del programa.  
b) Assumir la responsabilitat de la direcció de l'obra, i designar el tècnic facultatiu competent, que podrà ser-ho tant del mateix organisme com de la Conselleria de Territori i Habitatge o extern, i la recepció de les obres i la liquidació del contracte, per mitjà de l'expedició dels corresponents certificats i actes.   
c) Presentar davant de la Comissió de Seguiment, amb anterioritat a l'1 de novembre de cada any, la proposta de revisió del Programa d'actuacions.  
d) Supervisar i aprovar els projectes inclosos en el programa d'actuacions. La Conselleria de Territori i Habitatge de la Generalitat designa, a l'efecte del compliment de l'article 46.3 de la Llei d'hisenda de la Generalitat Valenciana, com a tècnic de supervisió dels projectes objecte del present conveni, segons el que establisca la Confederació a l'efecte de la seua responsabilitat en l'aprovació del projecte. L'informe de supervisió de la Confederació serà traslladat a la Conselleria de Territori i Habitatge de la Generalitat prèviament a la contractació de les obres per a la seua conformitat.  
e) Comunicar a la Conselleria de Territori i Habitatge de la Generalitat, en el termini d'un mes des que es produïsquen, les dades corresponents a l'adjudicació definitiva de les obres i al seu inici, com també les incidències que puguen donar origen a modificacions del projecte, del contracte, o dels seus terminis d'execució.  
f) Vetlar pel compliment dels terminis establits en els contractes adjudicats, sense perjudici de les pròrrogues que puguen recordar-se de conformitat amb la legislació vigent.   
g) Senyalitzar l'execució de les actuacions per mitjà de cartells, en els quals es destacarà notòriament, les administracions públiques i els seus departaments que cofinançen l'actuació, i que han de situar-se en llocs visibles en l'entorn de l'actuació.   
h) A fi que les anualitats aprovades es puguen reajustar d'acord amb el ritme d'execució real de les obres, la Confederació Hidrogràfica del Xúquer comunicarà trimestralment a la Conselleria de Territori i Habitatge de la Generalitat tant l'import de les obres realitzades fins a eixa data, com les previsions fins al final de l'exercici, i s'entén com a tal el 30 de novembre de cada any.   
i) Escometre a càrrec del seu pressupost de fons propis els compromisos de finançament assumit en la clàusula tercera d'este conveni.   
j) Totes les altres funcions que es deriven de la condició de centre gestor i executor de programes i actuacions cofinançables per mitjà de fons FEDER, i de la pròpia competència de l'organisme.   
Cinquena. Compromisos de la Conselleria de Territori i Habitatge  
També per raó del present conveni, i en el marc d'este, la Conselleria de Territori i Habitatge es compromet a:   
a) Presentar davant de la Comissió de Seguiment, amb anterioritat a l'1 de novembre de cada any, la Proposta de revisió del Programa d'actuacions.  
b) Complir els compromisos de finançament assumits en la clàusula tercera del present conveni, en els termes i condicions assenyalats en la dita clàusula.   
c) Prestar la col·laboració tècnica i administrativa a la Confederació Hidrogràfica del Xúquer en les actuacions objecte del present conveni (assistència a la recepció de les obres i treballs contractats, posada a disposició de personal, especialment tècnic facultatiu, per a la direcció d'obres la responsabilitat de les quals assumix la Confederació Hidrogràfica del Xúquer), així com dur a terme les altres actuacions administratives que en l'àmbit de la seua competència haja d'efectuar.   
Sisena. Gestió de les actuacions   
La Confederació Hidrogràfica del Xúquer tindrà a tots els efectes la consideració d'ens gestor i executor dels projectes i actuacions que s'han de realitzar, i dels fons necessaris amb este fi, en el marc dels programes estatals del Ministeri de Medi Ambient a què es referix la mesura 3.6 dels fons estructurals de la Unió Europea, en matèria de regeneració d'enclavaments naturals, protecció i regeneració de l'entorn natural, susceptibles de cofinançament comunitari per mitjà de fons FEDER.   
En conseqüència, competirà a la Confederació Hidrogràfica del Xúquer l'avaluació de l'elegibilitat dels projectes i actuacions, com també la responsabilitat de la realització efectiva de les actuacions elegibles per al cofinançament que es determinen per la Comissió de Seguiment del present conveni.   
Setena. Resolució de controvèrsies   
Per al coneixement de totes les qüestions que puguen plantejar-se, derivades de la interpretació i l'execució del present conveni de col·laboració, serà competent la jurisdicció contenciosa administrativa.   
Huitena. Causes d'extinció  
D'acord amb l'article 6.2 de la Llei 30/1992, s'incorporen les següents causes d'extinció del present conveni.  
a) Quan es complisca el seu objecte.  
b) Per mutu acord exprés de les parts o per substitució per un altre conveni  
c) Quan concórreguen circumstàncies d'interés públic que facen inconvenient la seua continuació o per denúncia unilateral per l'incompliment de les clàusules del present conveni, en aplicació, en el cas de la Generalitat Valenciana, de l'article 7, apartats 3 i 4, del Decret 20/1993, del Govern Valencià. En este cas, les parts satisfaran els gastos realitzats i compromesos en la proporció establida en la clàusula segona.  
Novena. Termini de vigència  
D'acord amb el Programa operatiu integrat de la Comunitat Autònoma Valenciana que porta a terme el marc comunitari de suport per a les intervencions estructurals europees FEDER en les regions espanyoles Objectiu núm. 1 i que motiva el plantejament del present conveni, el període de vigència es considera establit fins a l'any 2006, pel que es refereix a l'adquisició de compromisos, extensible fins al 31-12-2008 en el que afecta a l'execució i la liquidació d'estos.   
Les parts firmants podran acordar la pròrroga del període de la seua vigència, amb justificació prèvia d'esta, per mitjà de notificació recíproca amb un mes d'anticipació a les dates assenyalades anteriorment.  
Desena. Condició resolutòria  
L'efectivitat del present conveni de col·laboració queda subjecta a la condició resolutòria de l'aprovació per part de les institucions comunitàries del finançament de les actuacions a càrrec del Fons Europeu de Desplegament Regional (FEDER).  
I, en prova de conformitat, ambdues parts subscriuen el present conveni en triple versió exemplar en el lloc i en el dia abans indicat.   
El conseller de Territori i Habitatge: Esteban González Pons  
El president de la Confederació Hidrogràfica del Xúquer: Juan José Moragues Terrades